
Közép-Európa biztonsági rendszere a XXI. században – A regionalizmus előretörése

A XXI. századi biztonsági környezetről elmondható, hogy a globalizáció és a nem állami szereplők megerősödése révén olyan kihívások, kockázatok és fenyegetések jelentek meg a nemzetközi közösségben, amelyekre egy-egy nemzetállam már nem tud önállóan hatékony választ adni. A tanulmány egyik alaptézise az, hogy a világ globalizálódik, ezzel ellentétesen azonban megfigyelhetők regionalizációs folyamatok is. Közép-Európa a hidegháború óta tudatosan vagy tudattalanul elősegíti a regionalizmus erősödését, amelyet elsősorban az euroatlanti integráció idézett elő. A tanulmány elméleti alapját a Regionális Biztonsági Komplexumok Elmélete koncepció adta, amely a nemzetközi kapcsolatok elméletéből ismert koppenhágai iskolához köthető. A komplexumokra jellemző belső dinamikákba beletartozik a biztonsági kérdésekben történű együttműködés is, amelyet Közép-Európára vetítettem. A szubkomplexumként értelmezett térségben számos együttműködési formáció jelent meg, amelyeket a közös érdekek és értékek hoztak létre, majd ezeket a formációkat arra használják fel a tagállamok, hogy a nagyobb nemzetközi szervezetekben – mint például a NATO és az EU – befolyásolják a döntéshozatalt. A kutatás eredményeként az a következtetés vonható le, miszerint a regionális együttműködések biztonság- és védelempolitikai vetülete egyértelműen meghatározó, amelyet a közép- és kelet-európai államok aktívan használnak fel az érdekeik hatékony érvényesítésére. A folyamatosan bővülő és mélyülő regionális formációk nem az euroatlanti integráció ellenében jöttek létre, hanem sokkal inkább annak támogatásáért, finomhangolásáért. A tanulmányban bemutatott együttműködési fórumok leginkább politikai jellegűek, így kevés kézzelfogható eredményt tudnak felmutatni, de ezen formációk legnagyobb pozitívuma a kötetlen és a konzultatív jelleg, hiszen a tagállamok politikai elképzeléseik és motivációik révén alakítják a regionális együttműködéseket, amelyek végső soron kihatnak a nagyobb szervezetekben meglévő, tényleges döntéshozatali folyamatokra.



